
	Parlamentul României

Camera Deputaţilor
COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	2.02.2009

	Nr.
	26/2985


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul suplimentar asupra proiectului de Lege pentru modificarea alin.(9) al art.7 din Legea nr.50/1991 privind autorizarea executării lucrărilor de construcţii, republicată, trimis comisiei pentru examinare pe fond, cu adresa nr. PL.x.235 din 20 octombrie 2008.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, AMENAJAREA TERITORIULUI ŞI ECHILIBRU ECOLOGIC

	Bucureşti,
	2.02.2009

	Nr.
	26/2985


R A P O R T   S U P L I M E N T A R
asupra proiectului de Lege pentru modificarea alin.(9) al art.7 din Legea nr.50/1991 privind autorizarea executării lucrărilor de construcţii, republicată

În şedinţa Plenului Camerei Deputaţilor din ziua de miercuri, 15 octombrie 2008, în temeiul art.104 din Regulamentul Camerei Deputaţilor, republicat, s-a hotărât retrimiterea proiectului de Lege pentru modificarea alin.(9) al art.7 din Legea nr.50/1991 privind autorizarea executării lucrărilor de construcţii, republicată (PLx.235/2008), Comisiei pentru administraţie publică, amenajarea teritoriului şi echilibru ecologic sesizate în fond, în vederea reexaminării şi depunerii unui nou raport.

Pentru acest proiect de lege s-a întocmit raportul nr.26/2348 din 9.09.2008 prin care s-a propus respingerea proiectului de lege cu amendamente respinse.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1455/22.10.2007)

· avizul favorabil al Comisiei juridice, de disciplină şi imunităţi (nr.PLx235/12.05.2008)

· avizul favorabil cu amendamente admise al Comisiei pentru industrii şi servicii (nr.23/243/2.07.2008)

· punctul de vedere favorabil al Guvernului (nr.E64/26.01.2009)

Proiectul de lege are ca obiect de reglementare modificarea alin.(9) al art.7 din Legea nr.50/1991 privind autorizarea executării lucrărilor de construcţii, republicată, intervenţia legislativă vizând ca autorizaţia de construire să se emită doar dacă sunt îndeplinite cumulativ condiţiile prevăzute de lege. Se propune ca autoritatea emitentă a autorizaţiei să nu fie responsabilă pentru eventualele prejudicii ulterioare cauzate de existenţa, la momentul emiterii actului, a unor litigii aflate pe rolul instanţelor judecătoreşti privind imobilul – teren şi/sau construcţii – urmând ca responsabilitatea  să revină solicitantului autorizaţiei.
În urma reexaminării, Comisia propune Plenului Camerei Deputaţilor menţinerea raportului de respingere a proiectului de lege din următoarele considerente: prevederile proiectului de lege se regăsesc în Legea nr.119/2005 privind aprobarea Ordonanţei de urgenţă a Guvernului nr.122/2004 pentru modificarea art.4 din Legea nr.50/1991 privind autorizarea executării lucrărilor de construcţii.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 27 ianuarie 2009 au participat, în conformitate cu prevederile art.54 şi 55 din Regulamentul Camerei Deputaţilor, republicat:

· Dorina Isopescu – Inspector General de Stat în cadrul Inspectoratului de Stat în Construcţii;

· Constantin Epuran – director în Inspectoratul de Stat în Construcţii;

· Gheorghe Pătraşcu – director general în Ministerul Dezvoltării Regionale şi Locuinţei;

· Anca Ginavar – director general adjunct în Ministerul Dezvoltării Regionale şi Locuinţei.

La lucrările comisiei au fost prezenţi 22 deputaţi, din totalul de 30 membri ai comisiei.

Raportul de respingere al comisiei a fost adoptat cu unanimitate de voturi.
Proiectul de lege a fost adoptat de Senat în şedinţa 15 aprilie 2008.

Camera Deputaţilor este Cameră decizională potrivit prevederilor art.75 din Constituţia României şi ale art.92 din Regulamentul Camerei Deputaţilor. 


În urma dezbaterilor, Comisia propune respingerea cu amendamente respinse a proiectului de lege, după cum urmează: 

	PREŞEDINTE,
	SECRETAR,

	Sulfina BARBU
	Attila  KORODI


Şef serviciu, Sofia Chelaru
Expert, Roxana Feraru
I. Amendamente respinse
În urma dezbaterilor, Comisia propune respingerea proiectului de lege cu următoarele amendamente respinse:
	Nr. crt.
	Text act normativ de bază
	Text Senat
	Text propus de Comisie

(autorul amendamentului)
	Motivarea

amendamentelor propuse
	Camera Decizională

	1. 
	
(9) Autorizaţia de construire se emite dacă sunt îndeplinite cumulativ condiţiile cerute pentru prezenta lege. Autoritatea emitentă a autorizaţiei nu este responsabilă pentru eventualele prejudicii ulterioare cauzate de existenţa, la momentul emiterii actului, a unor litigii aflate pe rolul instanţelor judecătoreşti privind imobilul-teren şi/sau construcţii – aparţinând solicitantului.


	
„(9) Autorizaţia de construire se emite dacă sunt îndeplinite cumulativ condiţiile cerute prin prezenta lege. Autoritatea emitentă a autorizaţiei nu este responsabilă pentru eventualele prejudicii ulterioare cauzate de existenţa, la momentul emiterii actului, a unor litigii aflate pe rolul instanţelor judecătoreşti privind imobilul-teren şi/sau construcţii – responsabilitatea aparţinând solicitantului.


	
1. La articolul 7 alineatul (9) se modifică şi va avea următorul cuprins:


„(9) Autorizaţia de construire se emite dacă sunt îndeplinite, cumulativ, condiţiile cerute prin prezenta lege. În cazul existenţei unor litigii, autorizaţia de construire se emite numai după soluţionarea definitivă şi irevocabilă a acestora.”

(Autor: Comisia pentru industrii şi servicii)
	Argumente pentru susţinerea amendamentelor

Pentru o mai bună clarificare şi interpretare a prevederilor legale.

Argumente pentru respingerea amendamentelor

Prevederile din legislaţia existentă sunt clare şi cuprinzătoare.
	Camera Deputaţilor

